
Vida Árpád portréi

Vida Árpád (1884–1915) marosvásárhelyi születésű képzőművész, a század eleji magyar művészet egyik izgalmas alakja rövid élete miatt viszont korán feledésbe merült. A művészeti pályán a marosvásárhelyi kollégiumi rajztanár, Gulyás Károly indítja el. Budapesten a Mintarajztanoda, majd később a Képzőművészeti Főiskola növendéke, és már ekkor nagy sikerrel szerepel úgy a hazai, mint a velencei, drezdai kiállításokon. 1910 végén magyar állami ösztöndíjjal Párizsba utazik, ahol az újfajta megoldások és témák jelentős hatással lesznek további alkotásaira. Életművében kiemelkedő helyet foglalnak el portréi, melyek hű keresztmetszetet adnak a művész egyéni látásmódjáról, annak alakulásáról.
Dolgozatomban az általam felkutatott portréin keresztül mutatom be, valamint helyezem el a korszak magyar és nemzetközi művészeti viszonylataiban Vida Árpád sajátos, lírai stílusát, mely leginkább az impresszionistákéval rokonítható.



